ועדת הכספים, כנסת 23, פרוטוקול מספר 16, 2020-04-06 10:00

עודד פורר: בוקר טוב לכולם.

עודד פורר: אני שמח לפתוח את דיון ועדת הכספים.

עודד פורר: היום יום שני, י"ב בניסן התש"ף, 6 באפריל 2020.

עודד פורר: נתחיל בהצעות לסדר.

עודד פורר: אני מבקש מהחברים באמת כמה שיותר בקצרה, כי אנחנו צריכים להספיק גם את החשב הכללי וגם את מנהל רשות המיסים.

עודד פורר: כולם גם נמצאים בתוך לו"ז בין הדיונים.

עודד פורר: ונפתח בהצעה לסדר של חבר הכנסת מיקי לוי, הוא היה הראשון.

עודד פורר: אחריו יהיה חבר הכנסת קרעי מהחדר השני.

עודד פורר: כן.

שלמה קרעי: גם חבר הכנסת איציק שמולי מבקש הצעה לסדר.

עודד פורר: כן.

עודד פורר: בסדר גמור.

עודד פורר: מיקי לוי, בבקשה.

מיקי לוי: תודה רבה, אדוני היושב-ראש.

מיקי לוי: בוקר טוב לכולם.

עופר כסיף: לא שומעים את מיקי.

עודד פורר: בינתיים, אני מעביר את רשות הדיבור לשלמה קרעי.

עודד פורר: חבר הכנסת קרעי, בבקשה.

שלמה קרעי: תודה.

שלמה קרעי: רק תרשום לפניך שגם חבר הכנסת שמולי וחברת הכנסת מיכל שיר מבקשים הצעות לסדר.

שלמה קרעי: אדוני היושב-ראש, חברי הכנסת, יש כאן משבר שאנחנו נמצאים בעיצומו.

שלמה קרעי: יש כמה נקודות שחלק עוקבים אחריהן כבר וחלק עדיין לא.

שלמה קרעי: אני אפתח בנושא של הבנקים, כי הוא נראה לי הנושא המהותי שעדיין לא מטופל, כמעט, על ידי הוועדה.

שלמה קרעי: אני ביקשתי ממך, אדוני היושב-ראש, לקיים דיון.

שלמה קרעי: אני מקווה שזה יתקיים בהקדם.

שלמה קרעי: הדבר הראשון הוא לגבי הלוואות לעצמאים.

שלמה קרעי: אנחנו יודעים שיש ערבות מדינה של 15% להלוואות לעצמאים.

שלמה קרעי: זאת אומרת, 1.2 מיליארד מתוך 8 מיליארד.

שלמה קרעי: רק לא ברור – ואני מבין שערבות מדינה היא בכל מקרה על 1.2 מיליארד.

שלמה קרעי: זאת אומרת, לבנקים יש אינטרס לתת 1.2 מיליארד, ולא הרבה מעבר לזה.

שלמה קרעי: אני מציע שה-15% יהיו ערבות מדינה על האשראי שיינתן בפועל, ולא מתוך סך האשראי שהמדינה מאשרת לתת בערבות.

שלמה קרעי: בנושא המשכנתאות, המפקחת על הבנקים כתבה לי שלפי הנתונים שבידה אין עליית ריבית בנתוני חודש מרץ.

שלמה קרעי: התלונות ועשרות הפניות שאני וחברי הכנסת מקבלים מציירות תמונה אחרת לגמרי.

שלמה קרעי: ולכן אני אומר שאם רוח הדברים היא באמת כמו שהמפקחת מציירת אותה, שיאשרו ללווים שקיבלו אישורים עקרוניים טרום המשבר, בפברואר ובתחילת מרץ, להאריך את תוקף האישור העקרוני הזה ללא הגבלה כל עוד המשבר הזה קורה.

עודד פורר: ברור.

שלמה קרעי: לא רק זה.

שלמה קרעי: גם מי שהבנק גרר רגליים – ושמעתי גם תלונות כאלה, שפג תוקף האישור והם בלב ברירה לקחו באישור העקרוני עם ריביות גבוהות יותר – לאפשר להם למחזר ללא עלות לפי האישור העקרוני שהם קיבלו טרום המשבר.

שלמה קרעי: אותו דבר לגבי דחיית תשלומים.

שלמה קרעי: הבנקים גובים ריבית דריבית.

שלמה קרעי: הם אומנם דוחים את התשלומים, פורסים אותם על פני התשלומים הבאים וגובים ריבית על כל התקופה הזאת.

עודד פורר: ברור.

עודד פורר: תודה.

שלמה קרעי: אנחנו רוצים שהם ייכנסו מתחת לאלונקה וייתנו את זה בלי ריבית וידחו את התשלומים לסוף התקופה.

עודד פורר: תודה.

שלמה קרעי: דבר נוסף שהמפקחת כתבה לגבי השחרת הרקורד של מי שחוזרים לו צ'קים הוא, שהיא פונה לממונה על שיתוף בנתוני האשראי.

שלמה קרעי: אני חושב שצריך לדרוש את זה, שזה לא יפגע בחשבון הזה.

שלמה קרעי: עוד נקודה, אדוני היושב-ראש, לגבי קבוצות שנפלו בין הכיסאות, כמו מפעילות צהרונים, שעמדת הביטוח הלאומי היא שהן עצמאיות מיוחדות שזכאיות לדמי אבטלה ומשרד האוצר מתנגד, בעלי שליטה בחברות קטנות, מובטלים וותיקים, עצמאים שהפכו לשכירים ולהפך.

שלמה קרעי: יש הרבה קבוצות שאנחנו עוקבים אחריהן עד היום ונמשיך לעקוב.

עודד פורר: שלמה, תודה.

שלמה קרעי: תודה, אדוני היושב-ראש.

עודד פורר: מי האחרון מחברי הכנסת שנכנס לפה לחדר?

מיקי לוי: אתה צריך לראות שיש איזון בין הסיעות, בבקשה.

מיקי לוי: אני נציג של סיעה אחת.

מיקי לוי: קרן נציגה של הליכוד.

עודד פורר: יש הנחיות שלפיהן אנחנו פועלים, חברים, עם כל הכבוד.

עודד פורר: אז כדי שנוכל להמשיך את הדיון, אחד מחברי הכנסת צריך לעבור לחדר השני.

מיקי לוי: אני אגיד את ההצעה לסדר ואעבור.

מיקי לוי: אני אתנדב.

מיקי לוי: בסדר?

עודד פורר: בסדר.

עודד פורר: חבר הכנסת מיקי לוי, בבקשה.

מיקי לוי: תודה רבה, אדוני היושב-ראש.

מיקי לוי: אני רוצה עוד פעם להעלות את עניינן של חברות התעופה.

מיקי לוי: חלק מהן פועלות וכבר מביאות ציוד חירום לארץ.

מיקי לוי: ושלושתן, כל החברות – אל על, ישראייר וארקיע – הגישו תוכנית עסקית כבר לפני שלושה שבועות או חודש ימים.

מיקי לוי: התוכניות אושרו באוצר.

מיקי לוי: הבטיחו לנו כאן שהם יושבים איתן.

מיקי לוי: אם לא ישבו איתן ולא יאשרו להן את ההלוואות כך שהן יוכלו גם כן לקחת ערבות בין-לאומית, אני אומר לך: החברות האלה יקרסו, מדינת ישראל תשלם על הקריסה שלהן בריבית דריבית.

מיקי לוי: אנא, חברים מהאוצר: תשבו, בבקשה, עם חברות התעופה.

מיקי לוי: קיבלתי הבוקר מארקיע, מניר, שלא ישבו איתם.

מיקי לוי: מה הבעיה לשבת איתם ולפתור את הבעיה?

מיקי לוי: הרי מגיע להם הלוואה.

מיקי לוי: זה אחד.

מיקי לוי: דבר שני, בהמשך לדברים שאמר חבר הכנסת קרעי, אז נכון גם לשולחני מגיעות תלונות שהבנקים מקפיצים ריביות ושהבנקים לא נותנים ומאשרים את מה שהוחלט בוועדה ובממשלה.

מיקי לוי: אנחנו צריכים לקרוא לממונה על הבנקים: נא, פיקוח על הנושאים אלה.

מיקי לוי: מדובר בחיי נפשות.

מיקי לוי: בבקשה, לעניין הזה.

מיקי לוי: ועוד משהו באמת חיובי.

מיקי לוי: אני רוצה לציין לטובה את עמית מירזאי מהחשב הכללי, שאמון על כל הנושאים האלה.

מיקי לוי: זמין 24/7 גם לשאלות שלי וגם לשאלות חיצוניות.

מיקי לוי: באמת דוגמה לפקיד ממשלה אחראי שאכפת לו.

עודד פורר: תודה.

עודד פורר: חבר הכנסת שמולי, בבקשה.

איציק שמולי: תודה רבה, אדוני היושב-ראש.

איציק שמולי: אני רוצה להעלות נושא בכיוון אחר.

איציק שמולי: אני, כמובן, מצטרף להערות של שני קודמיי גם לגבי הריביות וגם לגבי הנושאים האחרים.

איציק שמולי: אני מודע לזה שאני מדבר בתוך ועדת הכספים, אבל יש נושא שנמצא אולי בליבת המחדל של מה שקורה כיום מבחינת הטיפול הממשלתי במשבר, וזה הנושא של בתי האבות.

איציק שמולי: יכול להיות שיש לזה גם היבטים תקציביים, ולכן נכון להעלות את זה כאן.

איציק שמולי: מה גם שזו כנראה הוועדה, יחד עם ועדת החוץ והביטחון, העוצמתית ביותר שפועלת כרגע בתוך הכנסת.

איציק שמולי: חלק מהמקומות במחלקות הסיעודיות בבתי האבות הפכו פשוט להיות מדגרות של קורונה.

איציק שמולי: אנחנו רואים את המחדל המתמשך הזה.

איציק שמולי: הממשלה לא בדיוק מבינה את פוטנציאל הנזק והסכנה של האירוע.

איציק שמולי: בני ברק עלולה להיות משחק ילדים לעומת מה שיקרה שם.

איציק שמולי: הסבים והסבתות של כולנו נמצאים בסכנה.

איציק שמולי: גם ההודעה על הכנסת פיקוד העורף, אדוני היושב-ראש, יש לזה משמעותית זניחה.

איציק שמולי: זה לא בא לטפל לא בכוח האדם ולא במחסור בבדיקות.

איציק שמולי: הם בסך הכול עומדים בכניסה לחלק מהמקומות – עם כל האהבה לפיקוד העורף – ואמורים לא לתת לאף אחד להיכנס.

איציק שמולי: ככה אי-אפשר להדביר את הקורונה.

איציק שמולי: המחדל הזה יעלה בחיי האדם.

איציק שמולי: אני מבקש ממך, אדוני היושב-ראש, להביא את הנושא הזה לדיון בוועדה.

איציק שמולי: זו פצצה באמת מתקתקת ואנחנו צריכים לנטרל את הסכנה גם על ידי כך שיהיה מספר מסיבי יותר של בדיקות וגם על ידי כך שחלק מהמוסדות יפונו, כי יש שם אזרחים בסיכון מאוד מאוד גבוה.

עודד פורר: תודה.

עודד פורר: חבר הכנסת ביטון, בבקשה.

מיכאל ביטון: קודם כול, אני מצטרף לדברים של חבר הכנסת קרעי על כל האוכלוסיות שנפגעות.

מיכאל ביטון: אנחנו צריכים Follow Up, כי אם אנחנו שואלים שאלה על האוכלוסייה ולא מקבלים תשובה – לא עשינו כלום.

מיכאל ביטון: קיבלתי פנייה של אנשי עסקים שאומרים שהתחשיב לגבי הזכות לקבל אשראי וסיוע לעסקים מבוסס על מרץ-אפריל.

מיכאל ביטון: ואנחנו יודעים שהעסקים מקבלים את ההכנסות שלהם בשוטף פלוס 30 או 60 או 90.

מיכאל ביטון: ולכן הפגיעה שנובעת מהקורונה בכלל לא תשתקף בחשבונות שלהם במרץ ובאפריל, אלא רק במאי וביוני.

מיכאל ביטון: הם מבקשים את הזכאות כבר באפריל.

מיכאל ביטון: צריך לבחון את הדבר הזה.

שלמה קרעי: רק אלה שמתנהלות - - -

עודד פורר: לא, לא.

עודד פורר: שלמה, תודה.

מיכאל ביטון: והדבר האחרון – העיר אילת.

מיכאל ביטון: אומנם התחלנו פה דיון קטן שקשור לעיר בהיבט התיירותי, אבל זאת עיר ש-85% מהכנסותיה הן מהתיירות, כולל הצונאמי בים שהם חטפו.

עודד פורר: ברור.

מיכאל ביטון: אני מבקש, אדוני היושב-ראש, להקדיש לעיר אילת דיון בהובלתך על כל ההיבטים שלה.

מיכאל ביטון: מקום מיוחד עם קשיים גדולים.

עודד פורר: תודה.

עודד פורר: חברת הכנסת מיכל שיר, בבקשה.

מיכל שיר סגמן: מרבית העסקים קמים לבוקר שבו הם מגלים שהם לא זכאים למענק מהמדינה.

מיכל שיר סגמן: המענק הזה אמור לתת חמצן לא לעסקים שעומדים לקרוס; זה מענק לעסקים שצריכים להתנהל, שיתנהלו טוב ויפה עד היום.

מיכל שיר סגמן: וזה, מה שנקרא, טיפה בים.

מיכל שיר סגמן: וגם את הטיפה בים הזו הם מגלים שהם לא יכולים לקבל.

מיכל שיר סגמן: הם לא קבצנים.

מיכל שיר סגמן: העסקים הקטנים במדינת ישראל הם לא קבצנים ואין שום סיבה לגרום להם להתנהג או להרגיש בצורה כזו.

מיכל שיר סגמן: בנוסף, אני מצטרפת לקריאה של שלמה קרעי.

מיכל שיר סגמן: יזהר שי, מיכאל ביטון, משה ארבל ואנוכי ניסחנו מכתב עבור כלל חברי הכנסת.

מיכל שיר סגמן: אני ממש מבקשת מחברי הכנסת לחתום על הפנייה הזו גם למפקחת על הבנקים וגם לנגיד בנק ישראל.

מיכל שיר סגמן: תצטרפו לדרישה הזו.

עודד פורר: תודה.

מיכל שיר סגמן: והנושא האחרון הוא כל הנושא של שוק האפור.

מיכל שיר סגמן: הכתבות בסוף השבוע הראו שיש עלייה של כ-200% בפניות לשוק האפור במדינת ישראל.

מיכל שיר סגמן: אני יכולה רק להניח שמדובר במשקי בית ובעסקים, אפרופו המענק.

מיכל שיר סגמן: אנחנו צריכים לחשוב על היום שאחרי.

מיכל שיר סגמן: האם המדינה יכולה לייצר איזושהי כרית ביטחון, איזשהו משהו כדי למנוע מהמצב הזה להתפרץ?

מיכל שיר סגמן: זה לא פחות חמור מאשר נגיף הקורונה.

עודד פורר: תודה.

עודד פורר: חברת הכנסת קרן ברק.

עודד פורר: אני רק רוצה לומר: החשב הכללי – זמנו מוגבל.

עודד פורר: אז תשתדלו באמת לקצר.

עודד פורר: בגלל זה אני קצת לוחץ.

קרן ברק: קודם כול, רוב הדברים שיש לי לומר הם באמת לחשב הכללי ולראש רשות המיסים, ועל זה אנחנו נדבר פרטני כשהם ייכנסו לדיון.

קרן ברק: אני רק רוצה להגיד שבאמת הרבה מאוד עסקים לא יודעים איך מחושב להם התקציב.

קרן ברק: ומה שאנחנו צריכים לשים לב, עודד, בבקשה, הוא שאנחנו לא מנסים עכשיו לפצות את העסקים, לתת להם כסף, לסבסד את החיים שלהם עכשיו ובעצם בסוף התהליך הזה, הכסף הזה הלך למדורה.

קרן ברק: המוטו צריך להיות שאנחנו משאירים את העסקים בחיים באמת.

עודד פורר: בחיים.

עודד פורר: נכון.

קרן ברק: - - - הרבה מאוד כסף ושהעסק יקרוס, ויכולים לעשות את זה בצורה סבירה ושהעסק גם ימשיך לחיות אחרי הזה.

קרן ברק: וזה מה שאנחנו צריכים כל הזמן לחשוב.

קרן ברק: זה לא רק הסכום; זה כל אחד פרטני, לראות איך אנחנו נוגעים בו בצורה כירורגית.

קרן ברק: ודבר אחד נוסף – אני פניתי, ועודד, אני גם אשמח אם כולכם תצטרפו - - - שלי, אני יודעת שהצטרפת – לעניין הלימודים.

קרן ברק: זה גם כן קשור לעסקים קטנים.

קרן ברק: כי אם אנחנו אחרי פסח לא חוזרים ללימודים, כפי שזה נראה, ב-19 באפריל, אז אני מציעה שבאבחת חרב נפסיק את הלימודים המקוונים בבתי הספר היסודיים, נפסיק אותם, כי הם לא אפקטיביים, ונחזיר אותם ביולי.

קרן ברק: וכך גם נוכל לעזור לבעלי העסקים לעבוד כמו שצריך ביולי.

עודד פורר: תודה.

עודד פורר: אני מצטער, חברי הכנסת.

עודד פורר: אני רוצה לעבור רוני חזקיה.

עודד פורר: אנחנו נעשה סיבוב.

עודד פורר: נמשיך עם חברי הכנסת שעדיין לא דיברו.

אורית פרקש הכהן: אבל עודד, אתה בכוונה דילגת עליי?

עודד פורר: אף אחד לא דילג בכוונה, חברים.

אורית פרקש הכהן: לא, לא.

אורית פרקש הכהן: אני שואלת.

עודד פורר: הדיון התחיל בשעה 10:00.

עודד פורר: מי שנרשם ל-10:00 – דיבר.

עודד פורר: מי שנרשם אחר כך – ידבר אחר כך.

עודד פורר: זה התהליך.

עודד פורר: אין מה לעשות.

עודד פורר: זמננו מוגבל.

עודד פורר: זה לא שאני מדלג על מישהו בכוונה או על מישהו לא בכוונה.

עודד פורר: הדיון התחיל ב-10:00.

עודד פורר: מי שהיה רשום בהתחלה – דיבר.

עודד פורר: גם ככה היה אמור לדבר ראשון החשב הכללי ורק אחריו – חבר הכנסת.

עודד פורר: בגלל שהוא לא היה מחובר, אז נתנו לחברי הכנסת.

אורית פרקש הכהן: בסדר גמור.

אורית פרקש הכהן: אז, אם אפשר, רק שתרשום אותי.

עודד פורר: גם את רשומה, גם ניר ברקת רשום וגם חבר הכנסת טיבי רשום וגם חבר הכנסת שחאדה רשום וגם חבר הכנסת אופיר סופר.

עודד פורר: כלום רשומים.

עודד פורר: אני כן רוצה לעדכן – רוני נמצא איתנו?

עודד פורר: בינתיים, עד שיחברו אותו, אני רוצה לעדכן את חברי הוועדה, אחד, לגבי פנייה שהייתה בנושא של ביטוח לאומי.

עודד פורר: הקיזוז שמבוצע על קצבאות בביטוח הלאומי, שקצבאות הנכים – הייתה אליי פנייה גם מאלכס פרידמן וגם מחברת הכנסת קארין אלהרר על העובדה שנכה שמקבל עכשיו דמי אבטלה, אז מקזזים לו את קצבת הנכות, כי אין כפל קצבאות.

עודד פורר: הדבר הזה מחייב שינוי חקיקה ואני אבקש מהיועצת המשפטית – אנחנו נגיש את שינוי החקיקה הזה כוועדה.

עודד פורר: את זה אני אומר גם בעקבות שיחה עם מנכ"ל הביטוח הלאומי שברמה המקצועית בוודאי תומך בעניין הזה.

עודד פורר: אני שוחחתי עם המפקחת על הבנקים.

עודד פורר: אני אומר את זה לחברים פה, אפרופו הבקשות שהיו.

עודד פורר: היא פנתה לבנקים וביקשה מהם להקל בנושא האשראי.

עודד פורר: עכשיו, חשוב להבין, מדובר בבקשה חריגה.

עודד פורר: הרי בסוף הבנקים פועלים לפי מחיר הכסף ולפיו נקבעת גם הריבית.

עודד פורר: זה שהמפקח על הבנקים מבקש - - -

אנטאנס שחאדה: ריבית פריים לא השתנתה.

עודד פורר: אני לא מדבר על הפריים.

עודד פורר: הרי מה היא מתמחרת?

עודד פורר: הריבית מתמחרת את מחיר הכסף בסוף.

עודד פורר: מחיר הכסף עלה, מה לעשות.

עודד פורר: הרי אנחנו נמצאים במצב שבו מחיר הכסף עלה.

עודד פורר: גם החשב הכללי, כשהוא מגייס כסף עבור מדינת ישראל, המחיר של הכסף עלה.

עודד פורר: והמפקחת ביקשה מהם לגלות הבנה בעניין הזה ולהקל.

עודד פורר: לפחות ממה שהיא אמרה לי, מנהלי הבנקים חזרו אליה, רובם.

עודד פורר: הם מבינים את המצב וינסו להקל.

עודד פורר: צריך לזכור שאנחנו נמצאים פה בניסיון לאזן את העניין הזה.

מיכאל ביטון: לא נגלה רווחים.

מיכאל ביטון: רווחי העתק יש להם, הבנקים.

עודד פורר: זה לא עניין של רווחים.

עודד פורר: זה עניין של לגלם את המחיר ואת העלות של גיוס הכסף.

עודד פורר: היה לי חשוב רק לעדכן אתכם בהקשר הזה.

עודד פורר: אני כן רוצה, רוני, לפחות שאתה תדע לגבי הקרן בערבות המדינה, שעל זה הזמנו אותך לדבר.

עודד פורר: יש מחקר השוואתי שעשינו לגבי קרנות כאלה בעולם.

עודד פורר: קרנות כאלה בעולם המערבי מעמידות ערבות מדינה של בין 70% ל-100% ערבות מדינה.

קרן ברק: נכון.

עודד פורר: לא 15%, כמו שאנחנו עשינו פה.

עודד פורר: אז ברור לחלוטין שכשיש 15% ערבות מדינה, אז הבנקים, שוב, מבחינת הסיכון שלהם, בודקים יותר את העסקים, נותנים לעסקים היותר חזקים, ובסוף זה לא מגיע דווקא לאלה שזקוקים לאותה ערבות מדינה.

עודד פורר: אנחנו נבקש ממך להעלות את ערבות המדינה, את הערבות שהמדינה מעמידה לטובת הקרנות האלה לאחוזים הרבה יותר גבוהים.

עודד פורר: בואו נעמוד לפחות בסטנדרטים של העולם המערבי.

עודד פורר: וקודם כול, אגב, לעסקים הקטנים, כי לעסקים הגדולים והבינוניים קל לבנק לתת את האשראי בערבות הזו של 15% ערבות מדינה.

עודד פורר: אבל ברגע שהם מגיעים לעסק הקטן, כמובן שהסיכון שלו עולה, בטח בתקופה הזאת ובאי-הוודאות הזאת.

עודד פורר: לכן המדינה צריכה לתת את זה.

עודד פורר: אני מבקש גם שתתייחס למגבלות ולמכסות שנתתם לבנקים בקרן.

עודד פורר: לפחות לפי מה שאנחנו מבינים, הבנקים קיבלו מכסות.

עודד פורר: יש בנקים שקיבלו כבר הרבה מאוד בקשות, ואומרים: אוקיי, קיבלנו הרבה מאוד בקשות, אנחנו מתחילים לתעדף עכשיו.

עודד פורר: ואז יש, שוב, עסקים שנופלים בין הכיסאות.

עודד פורר: אני חוזר ואומר: בעיניי, הדרך הנכונה היא להפעיל את חוק מס רכוש, את קרן הפיצויים שם.

עודד פורר: זאת הדרך שתיתן לפי מחזור את הפיצוי הכי נכון לעסקים.

עודד פורר: ואני כן רוצה לומר בהקשר הזה לממשלה: אנחנו רואים כל פעם את הכותרות שיוצאות.

עודד פורר: כל מי שצועק, מקבל עכשיו איזושהי כותרת, ומחלקים.

עודד פורר: זה נראה כאילו החלוקה הזאת נעשית בחוסר האחריות.

עודד פורר: זה נראה כאילו החלוקה הזאת נעשית כמעט כמו תקציב בחירות, הייתי אומר.

עודד פורר: תגלו אחריות גם במובן הזה.

עודד פורר: צריך את המחסנית הזו של הכסף לשמור לכל המשבר הזה, שילווה אותנו עוד חודשים ארוכים.

קרן ברק: את הטעות הראשונה עשו עם החל"ת.

קרן ברק: עכשיו זה יותר קשה ללכת אחורה.

עודד פורר: נכון.

עודד פורר: נכון.

עודד פורר: כנראה שתהיה חקיקה היום.

עודד פורר: אם החקיקה הזו תעבור היום בכנסת, אנחנו נכנס את הוועדה אחרי המליאה כדי לעמוד בזה.

עודד פורר: וגם קיבלנו, רוני, מכם בקשה לסכום כסף בערבות נוספת.

עודד פורר: זו הגיעה ממש לפני פתיחת הדיון.

עודד פורר: אנחנו נקיים על זה דיון בהקדם.

עודד פורר: אבל אני ביקשתי שיפיצו את הבקשה הזאת לחברי הכנסת קודם, כדי שלפני שנקיים דיון לפחות חברי הכנסת יקבלו את החומר.

עודד פורר: עד כאן.

עודד פורר: רוני?

עודד פורר: החשב הכללי?

עודד פורר: החשב הכללי איתנו?

קרן ברק: כן, כן.

קרן ברק: אנחנו רואים אותו.

עודד פורר: אנחנו רואים אותו, רק לא שומעים אותו.

עודד פורר: רוני, אתה שומע אותנו?

עודד פורר: הוא לא שומע אותנו, לדעתי.

שלמה קרעי: אדוני היושב-ראש, קשה להמשיך ככה את הדיון כשהמסך כאן לא עובד כבר 20 דקות.

עודד פורר: המסר ברור.

עודד פורר: לא צריך שכל חבר כנסת בחדר השני יגיד לנו שהמסך לא עובד.

עודד פורר: אנחנו מנסים לתקן את התקלות.

עודד פורר: אתם צריכים גם להבין את האירוע.

שלמה קרעי: ואם כבר, אדוני היושב-ראש, הזכרת את המפקחת על הבנקים, אני לא חושב - - -

עודד פורר: שלמה, תודה רבה.

עודד פורר: לא קיבלת רשות דיבור.

עודד פורר: רוני חזקיה, אתה שומע אותנו?

שלמה קרעי: אתה מעדיף שקט מאשר לאפשר תגובות?

שלמה קרעי: אני לא מבין את זה, אדוני היושב-ראש.

אחמד טיבי: קרעי, תפסיק לחפור.

אחמד טיבי: אתה חופר כל הזמן.

אחמד טיבי: יאללה.

שלמה קרעי: לא.

שלמה קרעי: זה לא ייתכן.

שלמה קרעי: אנחנו ביקשנו דיון עם המפקחת על הבנקים.

שלמה קרעי: לא ייתכן ששיחה של היושב-ראש איתה תרגיע ותחליף את הדיון הזה.

קרן ברק: לא.

קרן ברק: היא לא מרגיעה בכלל.

קרן ברק: אל תדאג.

קרן ברק: יהיה דיון.

שלמה קרעי: יש לנו הרבה טענות, ויש לנו הרבה דברים כלפי הדבר הזה.

שלמה קרעי: וכשהיא רוצה להגביל את מגבלת - - - הפריים היא לא מבקשת מהבנקים; היא נותנת הנחיה.

שלמה קרעי: לא ייתכן שבמקרה הזה היא רק - - -

עודד פורר: שלמה, תודה.

עודד פורר: החשב הכללי יצטרף אלינו מאוחר יותר.

עודד פורר: הדיון עם החשב הכללי יקבע לשעה מאוחרת יותר.

עודד פורר: שלמה, הבמה שלך.

עודד פורר: בואו נקיים את הדיון שאתה רוצה.

עודד פורר: קדימה.

עודד פורר: דבר כמה שאתה רוצה.

עודד פורר: אנחנו נקיים את הדיון עם החשב הכללי ביום אחר.

שלמה קרעי: תודה, אדוני היושב-ראש.

קרן ברק: למה ביום אחר?

קרן ברק: לא, לא.

קריאה: לא, לא.

עודד פורר: כי שלמה קרעי החליט שהוא מנהל את הוועדה.

מיכאל ביטון: שלמה קרעי, עד שאתה לא תאשר את תוצאות הבחירות, אנחנו לא – בטוח - - - לכנסת.

עודד פורר: אז עם כל הכבוד, חברים, אם אתם לא מבינים את הניהול של ישיבה עם "זום" - -

קרן ברק: אנחנו מבינים.

קרן ברק: בסדר, די.

עודד פורר: - - עם אנשים אחרים, אז אני מבקש ממך, שלמה, אתה יושב בחדר השני, אתה כל פעם תופס את המיקרופון – גם המיקרופון נתפס בצורה כזאת.

עודד פורר: אז, אין מה לעשות, כן אני מעדיף שקט ולטפל בתקלה כדי שיהיה לנו את החשב הכללי.

אחמד טיבי: קרעי, אל תהיה בשקט יותר מ-15 שניות.

עודד פורר: רוני, אתה שומע אותנו?

עודד פורר: המיקרופון שלך לא פתוח, כנראה.

עודד פורר: נמשיך, בינתיים, את הצעות לסדר.

עודד פורר: חבר הכנסת אחמד טיבי, בבקשה.

מיכאל ביטון: עודד, אם אפשר רישום לשאלות לחשב אחרי שיסיים לדבר, אני רוצה לשאול אותו.

עודד פורר: אחמד, אתה רוצה?

אחמד טיבי: תן לפרקש.

אחמד טיבי: אחר כך אני.

עודד פורר: חברת הכנסת פרקש, בבקשה.

אורית פרקש הכהן: בוקר טוב.

אורית פרקש הכהן: הוצאתי מכתב אליך, אדוני היושב-ראש הוועדה, אתמול שבעצם מסכם כמה וכמה סוגיות שעדיין אין להן מענה.

אורית פרקש הכהן: אני אשמח שתסתכל על המכתב, שנשלח, למיטב הבנתי, גם לחברי הוועדה, לגבי שכירים בעלי שליטה בחברות, תנאי סף לקבלת מענקים שבעצם מקפחים אנשים בגלל שמודדים את הנתונים מבני זוג יחד, שוטף פלוס 90, הסוגיה, כמובן, של הבנקים והריבית והעמלות.

אורית פרקש הכהן: אני מצטרפת לשלמה וליתר חברי הוועדה בבקשה לקיים דיון מרוכז בנושא הזה פומבית עם כל הגורמים הרלוונטיים.

אורית פרקש הכהן: למשל, אני אתמול התבשרתי שגם עדכונים של עבודה שוטפת מול הבנקים מהווים מקור לרווח.

אורית פרקש הכהן: למשל, חברות עסקיות שמחדשות ערבויות בנקאיות, שזה כסף שוכב בבנק, פתאום העמלה בגין הערבות בנקאית הזו קפצה.

אורית פרקש הכהן: אנחנו צריכים לוודא שבתקופה הזו מצד אחד לשמור, כמובן, על יציבות הבנקים, אבל לא ייתכן שתופעות כאלה תקרנה.

אורית פרקש הכהן: ביטול כפל קצבאות למפוטרים או עובדי חל"ת, אנחנו שומעים, פונים אליי הרבה אנשים שרק בגלל שהם מקבלים מענקים בחל"ת או אבטלה הם פתאום, בגלל הכלל הרגיל, לא יכולים לקבל את הקצבאות הרגילות שלהם.

אורית פרקש הכהן: מחפשי עבודה מגיל 40 ומעלה שבעצם מבקשים להאריך את דמי אבטלה.

אורית פרקש הכהן: אלמנות שמקופחות ביחס לקשישים לעומת ההסדר הקיים.

אורית פרקש הכהן: והמגזר השלישי בכלל זה נושא שאני אשמח – אני מודה על העובדה שאתה מייצר באופן שיטתי ישיבות סטטוס וביקורת עם הפקידים שמפקחים על המשבר הזה, והייתי רוצה שהדבר הזה ימשיך.

אורית פרקש הכהן: על הנושאים לגבי התקציב, נדבר בדיון על הצעת חוק התקציב.

אורית פרקש הכהן: יש לי בקשה לעשות דיון שנוגע למדיניות הכלכלית של הממשלה באיזון שבין אינטרס הבריאותי לבין האחריות של הכלכלה והמגזר העסקי.

אורית פרקש הכהן: הגיע לידיי מחקר מאוד מאוד מעניין של ד"ר רועי קידר – אני אעביר אותו לעיונך – שבעצם אומר שמהבחינה הכלכלית אין כל סיבה לא להתחיל ל היערך במהירות לפתיחה הדרגתית של המשק ושל העסקים לצד שמירה על הביטחון באופן שאנחנו נעבוד עקב לצד אגודל עם עקומת הכלה.

עודד פורר: תודה.

אורית פרקש הכהן: הנושא הזה מאוד מאוד חשוב.

עודד פורר: תודה.

אורית פרקש הכהן: אני אעביר אליך את חוות הדעת זו.

עודד פורר: ברור.

עודד פורר: תודה רבה.

אורית פרקש הכהן: ואני הייתי מאוד רוצה שנקיים דיון מאוד ספציפית על המדיניות של פתיחת השוק הכלכלי בהדרגה, כי, כמו שאתה רואה, כל הצעדים הללו שעושה הממשלה, והם חשובים, הם לא יכולים להימשך כך לטווח ארוך.

אורית פרקש הכהן: וצריך לעשות איזון יותר ראוי בין הכלכלה לאינטרס הבריאותי בלי לפגוע, כמובן, בבריאות.

עודד פורר: תודה.

עודד פורר: חבר הכנסת טיבי, בבקשה.

אחמד טיבי: האם החשב הכללי מקשיב לי?

עודד פורר: הוא שומע.

עודד פורר: אנחנו פשוט לא שומעים אותו.

אחמד טיבי: ראיתי שהוא יצא מהחדר.

עודד פורר: אתה רוצה לחכות?

עודד פורר: אני אעבור לחדר השני.

אחמד טיבי: לא, אני רוצה שהוא יקשיב לי.

עודד פורר: אז חבר הכנסת שחאדה.

אנטאנס שחאדה: חבר'ה, אני רוצה שנעלה לדיון באחת הישיבות, היושב-ראש, נושא מאוד חשוב, נושא הסטודנטים, שממשיכים לשלם שכר לימוד, ממשיכים לשלם שכר מעונות או דירה שהם שוכרים ומשלמים את הארנונה ומשלמים כמעט כל הוצאות הלימודים, אבל אין לימודים.

אנטאנס שחאדה: ומאידך, אין הכנסה.

אנטאנס שחאדה: חלק גדול מהסטודנטים לומדים, וחלק גדול מהם הוא מתחת לגיל 20 והם אינם זכאים לקבל את המענק – סליחה, לא את המענק – אינם זכאים לקבל את החל"ת שעליו המדינה הכריזה.

אנטאנס שחאדה: לכן לחבר או לקשר בין סוגיית הגיל או הקריטריון לקבלת חל"ת ודמי אבטלה מתחת לגיל 20, כך שיתחיל מגיל 18 לאלה שעבדו לפחות בשנה האחרונה, לפני המשבר.

אנטאנס שחאדה: וכך אפשר לפתור באופן חלקי הן את בעיית הסטודנטים והן את בעיית הצעירים שעובדים אבל אינם זכאים.

אנטאנס שחאדה: וצריכים להמשיך לחפש פתרון לסטודנטים שממשיכים לשלם שכר דירה וארנונה.

אנטאנס שחאדה: לפחות בהיבט הארנונה אפשר לעשות את זה מיידית, שהרשויות המקומיות או המדינה תזכה או תיתן, תשלם את הארנונה במקום הסטודנטים כפי שהיא עשתה עם העסקים.

אנטאנס שחאדה: תודה רבה, אדוני היושב-ראש.

עודד פורר: חבר הכנסת ניר ברקת.

אחמד טיבי: לא, עכשיו אני.

עודד פורר: בבקשה, חבר הכנסת טיבי.

אחמד טיבי: תודה רבה.

אחמד טיבי: היות שאנחנו מדברים על קרן ההלוואות וזה נושא הדיון, רבותיי חברי הכנסת, אני רוצה להעלות כמה נקודות:

אחמד טיבי: כמה מהבקשות שאושרו הן בקשות של ערבים?

אחמד טיבי: אני מבקש הגמשת קריטריונים במתן ההלוואה לצורך הגעה ליעד.

אחמד טיבי: למשל, לא להתחשב בעיקולים ישנים מעבר לשלוש שנים; צמצום דרישה לביטחונות ושעיבוד הציוד של בית העסק; התניית מתן הלוואה בקבלת שירותי ייעוץ של מעוף.

אחמד טיבי: אדוני היושב-ראש, רבותיי חברי הכנסת, א', את הנקודות האלה אני מציג בשיתוף פעולה עם עמותת סיכוי.

אחמד טיבי: ב', בקשר לסטודנטים, אני בחלט חושב שגם שכר לימוד, גם ארנונה, גם ביטוח לאומי, אלה תשלומים שהם נטל על הסטודנט בתקופה הזאת.

אחמד טיבי: ולכן את גיל המינימום של 23 צריך להוריד ל-18, כמו שאמרת, שחאדה.

אנטאנס שחאדה: זה העצמאים, גיל 23.

אנטאנס שחאדה: החל"ת והאבטלה – צריך להוריד.

אחמד טיבי: כן, כן, חל"ת ואבטלה.

אחמד טיבי: ולכן כשאתה מוריד ל-18- - -

שלמה קרעי: אנשים עושים צבא בגיל הזה.

אנטאנס שחאדה: אוקיי, אבל יש אנשים שלא בצבא בגיל הזה.

אנטאנס שחאדה: זאת הפואנטה.

שלמה קרעי: אז גם לא משרתים וגם יקבלו מענקים?

אנטאנס שחאדה: אבל הם משלמים מס.

אנטאנס שחאדה: הם עובדים ומשלמים מיסים.

אנטאנס שחאדה: זה הקריטריון.

שלמה קרעי: גם לא משרתים וגם יקבלו מענקים?

עודד פורר: תודה, חברים.

עודד פורר: תודה רבה.

אחמד טיבי: אני לא סיימתי.

אחמד טיבי: קרעי, אתה יודע שיש משבר קורונה?

אחמד טיבי: בדרך כלל, אנשים מתנהגים אחרת במשברים, למשל.

שלמה קרעי: נכון, משרתים בצבא.

שלמה קרעי: משרתים שירות אזרחי.

אחמד טיבי: בשלב זה יש מלחמה על הקורונה, ואתה אפילו לא סרן במילואים.

אחמד טיבי: הרופאים הערביים הם קצינים, הם מפקדים.

אחמד טיבי: אנחנו בקדמת המאבק בקורונה.

שלמה קרעי: והם מקבלים משכורת.

שלמה קרעי: והם מקבלים משכורת, וכל הכבוד להם.

אנטאנס שחאדה: הם בחזית המאבק.

אנטאנס שחאדה: הם בחזית המאבק.

אחמד טיבי: אנחנו בחזית המאבק.

אחמד טיבי: בלעדינו, אין מערכת בריאות מתפקדת.

אחמד טיבי: יהודים וערבים יחד.

אנטאנס שחאדה: ואתם ממשיכים בהסתה.

שלמה קרעי: לא הילדים בגיל 18 בחזית המאבק.

שלמה קרעי: ילדים בגיל 18 לא בחזית המאבק.

עודד פורר: חברים, חברים.

עודד פורר: חבר הכנסת טיבי, חבר הכנסת קרעי - - -

אחמד טיבי: אתה חסר בושה.

אנטאנס שחאדה: אתם לא מפספסים אף הזדמנות להסית.

עודד פורר: טיבי, תודה רבה.

אחמד טיבי: אתה מדבר לא לעניין.

אחמד טיבי: מה, אתה לא יודע מה יש במדינה בכלל?

עודד פורר: תודה רבה.

עודד פורר: חבר הכנסת ניר ברקת, בבקשה.

ניר ברקת: כן, תודה רבה.

אחמד טיבי: אתה נגוע בווירוס תת-רמה.

עודד פורר: תודה, אחמד.

ניר ברקת: חברים, אני רוצה להעלות את הדיון רמה במובן של כשל תפיסתי שיש היום במשרד האוצר, באגף התקציבים.

ניר ברקת: אני רואה את האוסף האקלקטי של ההצעות שהציע אגף התקציבים למגזר הפרטי, למגזר העסקי.

ניר ברקת: מצד שני, אני שומע את המגזר העסקי.

ניר ברקת: אין שום קשר.

עודד פורר: סליחה, רגע, ניר.

עודד פורר: כל אנשים שמחוברים איתנו ב"זום" – אנחנו עושים Restart למערכת.

עודד פורר: אז אתם תתנתקו ותתחברו מחדש.

ניר ברקת: אין קשר, ולצערי הרב, יש קשר אולי אפילו שלילי בין מה שקורה במגזר העסקי לבין ההצעות שמציע אגף התקציבים.

ניר ברקת: ואני רוצה להציע הצעה, שלצערי הרב, עוד לא התקבלה כיעד.

ניר ברקת: והיעד שאנחנו צריכים להציב הוא למנוע פשיטות רגל במגזר העסקי.

ניר ברקת: לעשות את המקסימום למנוע פשיטות רגל.

ניר ברקת: והדרך לעשות זאת היא לבחור כלי שעד עכשיו אגף התקציבים באוצר מסרב להשתמש בו.

ניר ברקת: זה כלי שיודע להבחין בין מיהו מועמד לפשיטת רגל.

ניר ברקת: אני רוצה להגדיר אותו.

ניר ברקת: משווים מע"מ של מרץ השנה למרץ שנה שעברה, וברשות המיסים יודעים לעשות השוואה מיידית על פי דוחות מע"מ, ולראות למי שיש לו ירידה במרץ מעל 50% במחזור, אלה הפצועים קשה.

מיקי לוי: אפשר לעשות על פי דוחות של 2018.

ניר ברקת: דקה.

ניר ברקת: זה אותו דבר.

ניר ברקת: לא משנה.

ניר ברקת: אפשר להגדיר: מי שירד לו המחזור יותר מ-50%, חברים, אלה הפצועים קשה, באנלוגיה.

ניר ברקת: מה אנחנו עושים – כל מדינת ישראל ערבה לכך שמי שיידרש למכונת הנשמה, להציל נפש אחת – תראו מה המדינה שלנו עושה כדי לוודא שלא ייפול לנו אדם, חלילה.

ניר ברקת: ככל שניתן אנחנו נעזור לו.

ניר ברקת: אותה ערבות הדדית נדרשת עכשיו לעסקים הקטנים, הבינוניים, הגדולים, העצמאים.

ניר ברקת: מינימום פשיטות רגל.

ניר ברקת: זה צריך להיות היעד.

ניר ברקת: ואני לא שמעתי את האוצר אומר את היעד הזה.

ניר ברקת: אני שמעתי באוצר: בואו נראה, בואו נחכה, אולי ניתן ארנונה עסקית – מה שבסופו של דבר לא יתממש – אולי נעשה דברים אחרים.

ניר ברקת: חברים, היה מודל שעבד בצוק איתן.

ניר ברקת: עבד לפני חמש שנים, כשהיה לנו בירושלים את המשבר הכלכלי.

ניר ברקת: והכלי הזה עבד לשביעות רצון המדינה מצד אחד, ולשביעות רצון אנשי עסקים מצד שני.

ניר ברקת: אני רוצה רגע להתעמק בו, כי חשוב מאוד להבין מה המתווה האפשרי.

ניר ברקת: עסק שהמחזור שלו ירד מעל 50% – עסק גדול, קטן, עצמאי, זה לא משנה – יקבל מענק.

ניר ברקת: המענק הוא 25% מהמחזור של שנה שעברה, חציו כמענק וחציו כהלוואה בערבות מדינה.

מיכל שיר סגמן: מה עם העסקים שנפתחו ב-2019?

ניר ברקת: בואי נדבר על המקרים – אפשר לעשות - - - אבל בואו נדבר קודם כול על הקריטריון, ואחרי זה, זה.

עודד פורר: רק בקצרה, ניר.

ניר ברקת: עכשיו, ברגע שאתה עושה את זה, אתה גם מגדיר מינימום שלא יהיה מצב ש-25% הם פחות מ-6,000 שקלים, לקטנים שבחבורה.

ניר ברקת: כלומר, רשת ביטחון לעצמאים הקטנים, וכולם יקבלו את הגבוה בין 25% – חצי מענק, חצי הלוואה – לבין רשת הביטחון של 6,000 שקלים.

ניר ברקת: עכשיו, כשבאים בצורה כזאת – אני אפתיע אתכם – לחודש מרץ מדובר, יש ויכוח בין אנליסטים, בין חמישה לשישה לארבעה מיליארד שקלים לחודש.

ניר ברקת: רשת הביטחון שאנחנו נותנים לאנשים, לצערנו הרב, שהיום בחל"ת, היא בסביבות שישה, שבעה, שמונה מיליארד שקלים לחודש.

ניר ברקת: כלומר, הסיוע לשמר את העסקים חיים, שלא יפשטו רגל, שקול אפילו פחות מרשת הביטחון שאנחנו נותנים לאנשים.

ניר ברקת: עכשיו, למה זה כל כך חשוב?

ניר ברקת: זה חשוב כי אם אנחנו לא נמנע פשיטות רגל, לאותם אנשים בחל"ת לא יהיה לאן לחזור.

ניר ברקת: זו הסכנה הגדולה.

ניר ברקת: משעסק מת, הוא לא יכול יותר להעסיק אנשים.

ניר ברקת: וה-Recovery זה לפחות חצי שנה, אם לא יותר.

ניר ברקת: אני רוצה לתת עוד זווית לנושא הזה.

עודד פורר: רק, ניר, בקצרה, בבקשה.

ניר ברקת: כשאנחנו עוזרים היום לעסקים ומונעים מהם פשיטות רגל – וזה היעד ואסור לוותר – הם יודעים שמייד אחרי סיום הקורונה הם יהיו מוכנים להשקיע קדימה.

ניר ברקת: אתם יודעים למה?

ניר ברקת: כי הם ידעו שהמדינה מאחוריהם.

ניר ברקת: אבל אם לא משקיעים ולא עוזרים להם לעבור את המשבר ולא מחברים אותם למכונות ההנשמה, אתם יודעים מה יקרה?

ניר ברקת: הם גם לא ישקיעו קדימה.

ניר ברקת: אף אחד לא יודע אם יהיה לנו קורונה בעוד שנה, עוד שנתיים.

ניר ברקת: ולפסיכולוגיה של לשכנע את המגזר העסקי לא לוותר, להישאר חי ולא להסגר ולדעת שגם אנחנו נצא בתאוצה יותר טובה מהמשבר – חייבים ללכת על המהלך.

עודד פורר: תודה רבה.

ניר ברקת: דבר אחרון חשוב מאוד בהמשך למה שאמר מיקי לוי.

ניר ברקת: היום בבוקר קיבלתי טלפון ממנכ"ל אל על.

ניר ברקת: חברים, אתמול בלי בושה, בלי בושה, אמרו לו במשרד האוצר: לך הביתה, תסגור, תצאו לפשיטת רגל.

ניר ברקת: אתם שומעים את מה שאני אומר לכם?

מיקי לוי: אבל זו לא הייתה התוכנית המקורית.

ניר ברקת: אני אומר לכם: המתווה שאני מציע כולל את אל על ואת ארקיע.

אורית פרקש הכהן: אבל, ניר, הם מבקשים מהם הבראה הרבה שנים.

מיקי לוי: בסדר.

מיקי לוי: אורית, הם הגישו תוכנית עסקית שאושרה.

ניר ברקת: זה לא קשור.

ניר ברקת: לא צריך לבקש עכשיו - - -

עודד פורר: חברים, תודה רבה.

עודד פורר: ניר, תודה רבה.

ניר ברקת: שנייה, תן לי לסיים.

עודד פורר: תודה רבה.

עודד פורר: ניר, אתה דיברת כמעט הכי הרבה זמן מכולם.

ניר ברקת: מילה אחרונה, ברשותך.

ניר ברקת: מילה האחרונה, בבקשה ממך, זה חשוב.

עודד פורר: תודה, חברים.

עודד פורר: ניר, תודה.

עודד פורר: מיקי לוי, תודה רבה.

ניר ברקת: מילה האחרונה.

עודד פורר: מילה.

ניר ברקת: אסור לוותר.

ניר ברקת: כי אם אל על תפשוט רגל - -

מיקי לוי: לא נקים אותה.

ניר ברקת: - - כולם יפשטו רגל.

ניר ברקת: אסור לוותר.

עודד פורר: תודה רבה.

עודד פורר: עופר כסיף, בבקשה.

עופר כסיף: אני רוצה להפנות את תשומת הלב למכתב שנשלח אתמול לראש הממשלה מטעם יושב-ראש ההסתדרות ויושב-ראש נשיאות המגזר העסקי.

עופר כסיף: וזה בהמשך למה שאמר חבר הכנסת ברקת, שאני עם רוב הדברים מסכים.

עופר כסיף: מדברים במכתב על כך שנדרש תיקון מיידי של תוכנית החילוץ על מנת למנוע את הרס המשק.

עופר כסיף: אני מצטט פשוט מהמכתב דברים שניכר שלא לוקחים אותם באוצר לתשומת הלב הראויה, ובעצם מובילים את כל המשק, ובראש ובראשונה את האנשים, מביאים אנשים לקריסה ויחד עם זאת את המשק כולו.

עופר כסיף: אז, כמו שכותבים שני האנשים המכובדים, הרצון לחסוך בהוצאות ולהפגין גישה שמרנית ביחס חוב-תוצר לא מתאים לעת הנוכחית.

עופר כסיף: אם למיליון עובדים לא יהיו מקומות עבודה לחזור אליהם אחרי החל"ת, יקטנו, ובאופן משמעותי, הכנסות המדינה מתגמולי המיסים.

עודד פורר: ברור.

עודד פורר: ברור.

עופר כסיף: עכשיו, הניסיון לא לגעת בקופת המדינה עכשיו מכין את הקרקע לפגיעה אדירה בקופת המדינה אחר כך.

עופר כסיף: כלומר, צריך פה להתעורר.

עופר כסיף: למה אני גם אומר את זה עוד לפני שאנחנו שומעים את דבריו של החשב הכללי וזה מופנה גם אליו?

עופר כסיף: כי, כפי שאומר המכתב הזה, יש להזרים ללא דיחוי כסף חי למגזר הפרטי.

עופר כסיף: כל עסק שנפגע בפדיון שלו וכן הלאה וכן הלאה, חייב לקבל כסף לאלתר.

עודד פורר: תודה.

עופר כסיף: עוד משפט אחרון, ברשותך.

עופר כסיף: מה זה קרן הלוואות?

עופר כסיף: זה לא מימון.

עופר כסיף: מציגים פה – מטעים אותנו.

עופר כסיף: הלוואות זה לא מימון.

עופר כסיף: צריכים מענקים.

עופר כסיף: צריך פיצוי על אובדן הכנסות.

עופר כסיף: צריך דמי אבטלה לעצמאים.

עופר כסיף: כל הדברים האלה ניתנים במדינות אחרות.

עופר כסיף: באיטליה, בבריטניה, בניו זילנד, בגרמניה – בכל המקומות האלה יש מענקים, לא הלוואות.

עופר כסיף: צריך להכניס את היד עמוק לכיס האוצר ולתת.

עופר כסיף: כדי להציל את העסקים, את האנשים, את המשק, לתת מענקים וליצור קרן פיצוי.

עופר כסיף: לא קרן הלוואות.

עודד פורר: תודה.

עודד פורר: חבר הכנסת אופיר סופר, בבקשה.

אופיר סופר: אני רוצה להציע הצעה לסדר, שיהיה דיון שעוסק בנושא החקלאות, כי בסך הכול החקלאות נתפסת כענף שונה מכל העסקים האחרים, בטח כשאנחנו מדברים על נושא של ביטחון מזון.

אופיר סופר: מדברים על זה שהגלובליזציה תהיה פחות חזקה לאחר המשבר הזה.

אופיר סופר: אנחנו צריכים תוצרת חקלאית חזקה.

אופיר סופר: אני אחזור עוד פעם.

אופיר סופר: אני מבקש שיתקיים דיון על נושא החקלאות, שנתפסת כענף שונה ולא נכנסת לחסותו של משרד הכלכלה, ולגבי העסקים הקטנים או העסקים הגדולים, וגם סוגיית הארנונה שם היא קצת אחרת ושונה.

אופיר סופר: ואני אומר שהיחס לסוגיית החקלאות, בגלל הסוגיה של ביטחון המזון ובגלל שאנחנו רוצים שתמשיך להיות תוצרת חקלאית ישראלית – אנחנו מדברים על זה שהגלובליזציה תהיה פחות חזקה בהמשך.

אופיר סופר: לכן הדיון הזה של אפרופו להחזיק את העסקים האלה חיים, את המשק החקלאי חי אחרי המשבר הזה, מקבל משמעות גדולה כרגע.

עודד פורר: תודה, חברים.

עודד פורר: אנחנו נעשה הפסקה בדיון, עד שיסיימו את העניין הזה של התקלה הטכנית.

עודד פורר: הפסקה.

עודד פורר: הדיון יחודש ברגע שאנחנו נתגבר על התקלה.

עודד פורר: תודה.

עודד פורר: אנחנו עוברים, לפי סדר-היום, לישיבה של שעה 11:00.

עודד פורר: את הישיבה עם החשב הכללי אנחנו נקיים אחר כך.

עודד פורר: אפשר להעביר את ההודעה הזאת גם לכל – אתה מחליף "זום" לישיבה, נכון?

עודד פורר: – אז תוציא להם הודעה שאנחנו עוברים לישיבה הבאה.

עודד פורר: כל המשתתפים בדיון, חברים גם בחדר השני, וגם המשתתפים שנמצאים איתנו על ה"זום", אנחנו את הדיון עם החשב הכללי נקיים בהמשך, ברגע שנצליח לחדש אותו.

עודד פורר: בינתיים, אנחנו פשוט נלך לפי סדר-היום ונתחיל את הדיון של השעה 11:00 עם מנהל רשות המיסים, ערן יעקב.

עודד פורר: אז כל משתתפי ה"זום" למיניהם – אני מבין שאנחנו מחליפים בעצם קישורית ל"זום"?

עודד פורר: אנחנו מחליפים קישורית ל"זום", ותתחברו לפי הקישורית של השעה 11:00 של הדיון עם מנהל רשות המיסים.

קריאה: רגע, אז מתי יהיה הדיון?

עודד פורר: אנחנו נודיע על הדיון עם החשב הכללי ברגע שנצליח לחדש אותו.

עודד פורר: אנחנו ממשיכים כרגע לפי הלו"ז.

עודד פורר: ממשיכים לפי הלו"ז, דיון של השעה 11:00 עם מנהל רשות המיסים.

עודד פורר: חברים, אנחנו נפתח את הדיון עם מנהל רשות המיסים בשעה 11:05.